Театр … Мĕн вăл çыншăн? Мĕншĕн вăл килĕнче кунĕн-çĕрĕн телевизор курма пултарать пулсан та, çумăр çунине пăхмасăр, çил-тăмантан, шартлама сивĕрен, инçе çулран хăрамасăр вăхăт тупса театра çул тытать? Мĕншĕн тесен кунта этем артиста куçран тинкерме, унăн кашни хусканăвне, каларăшне ăша хывса кăмăл туличчен киленме пултарать. Спектакль вăхăтĕнче залри сывлăш та энергипе тулса тăрать. Пĕтĕмлетÿ ансат: театр этемлĕхшĕн яланах асамлăх пулнă, юлать те... Театр çеç çынна чăн телей тупсăмне ăнланма пулăшать.

Асамлă кайăк сулнăн çунатне,

Чаршав яр! уçăлать. Асамлăх

Вĕçсе анать куракансем патне,

Чуна кĕрсе вăл вырнаçать яланлăх!

1.Чӑваш республикинче миçе театр?( Вěсем çинчен кěске калаçу ирттересси)**Презентацири слайдсем.**

2Театрта хамра мěнле тытмалла? Калаçу ирттересси

**3.И.С.Максимов–Кошкинский – чăваш театрне пуçарса яракан**

Иоаким Степанович Максимов-Кошкинский Чĕмпĕр кĕпĕрнинчи Пăва уесĕнчи Кăнна Кушки ялĕнче 1893 çулта кун çути курнă. Ялти пуçламăш тата икĕ класлă шкулсенче вĕреннĕ. Пĕлĕвне Чĕмпĕр чăваш шкулĕнче тата Хусанти художество училищинче тăснă. 1912-1918 çулсенче Хусанти вырăс драма театрĕнче артист тата художник-декоратор пулнă.

1918 çул пуçламăшĕнче И.Максимов-Кошкинский Хусанта вĕренекен чăваш çамрăкĕсене тата салтакĕсене пухса чăвашсен вырăнтан вырăна куçса çÿрекен драма театрне йĕркеленĕ. 1918 çулхи кăрлач уйăхĕнче Хусанта А.Островский çырнă «Ху пурăнас тенĕ пек ан пурăн» ятлă пьесипе пĕрремĕш чăваш спектакльне лартнă. Çав çулах çурла уйăхĕнче шуррисем Хусана тапăнса кĕнĕ вăхăтра драматург Хĕрлĕ Çара тухса кайнă, унта агитатор тата политика комиссарĕ пулса тăнă.

1919 çулхи пуш уйăхĕнче театр ĕçне çĕнĕрен пуçăннă. 1920 çулта Чăваш театрĕ Хусантан Шупашкара куçса килнĕ. Максимов-Кошкинский нумай çул унăн директорĕ тата пултарулăх ертӳçи пулса тăрăшнă. Вăл хăй те чаплă артист пулнă, сцена çинче арçын сăнарĕсене нумай калăпланă.

Театрпа танах Иоаким Степанович литературăпа кăсăкланнă. Н.Гоголь, В.Гюго, Ж.Мольер, У.Шекспир тата ытти классиксен вилĕмсĕр произведенийĕсене чăвашла куçарнă та сцена çинче лартнă. Çакă ăна хăйне те пьесăсем çырма хавхалантарнă. Драматургăн чи пирвайхи произведенийĕ - «Хум» ятлă пĕр пайлă трагеди. Вăл ăна 1924 çулта «Сунтал» журналта пичетленĕ. Иртнĕ ĕмĕрĕн 30-мĕш çулĕсем тата ун хыççăнхи вăхăт драматург пултарулăхĕшĕн уйрăмах паллă. Çак çулсенче вăл чăваш драматургине пысăк та паха произведенисемпе пуянлатнă: 30 яхăн пьеса, «Çăлтăрлă çул», «Нарспи» оперисен либреттине, «Çĕмĕрт çеçки çурăлсан», «Шупашкарта» опереттăсем, 7 кино сценарийĕ, 20 яхăн калав çырнă.

 Тăван халăх культурине малалла аталантарас тĕлĕшпе И.Максимов-Кошкинский тунă тепĕр паллă ĕç – чăвашла кинокартинăсем ÿкерни. 1926-1932 çулсем – чăвашсен кино искусстви аталаннă тапхăр. «Чăвашкино» йĕркелесе вăл халăх историйĕнче ĕмĕрлĕхех асра юлмалли «Сарпике», «Хура юпа», «Ял», «Апайка», «Киремет кати» ятлă илемлĕ картинăсем ÿкернĕ. Вĕсене пирĕн çĕршывра кăна мар, ют çĕршывсенче те кăтартнă. Анчах «Чăвашкино» ĕмĕрĕ питĕ кĕске пулнă.

Çапах та искусствăна парăннă Максимов-Кошкинский кинора ĕçлеме пăрахман. Мускаври тата Свердловскри киностудисенче ÿкерĕннĕ.

 Иоаким Степанович мĕн виличченех пултарулăх пурнăçĕпе тулли пурăннă: пичетре, радиопа телевиденире хăйĕн сассине панă. Вулакансемпе, кино куракансемпе тĕлпулусем ирттернĕ.

 И.Максимов-Кошкинский ятне Чăваш АССРĕн Ĕç Мухтавĕпе Паттăрлăхĕн Хисеп кĕнекине кĕртнĕ, ăна Ленин тата Ĕçлĕх Хĕрлĕ Ялав орденĕсемпе, медальсемпе наградăланă.

 И.С.Максимов-Кошкинский 1975 çулхи çурла уйăхĕн 30-мĕшĕнче Мускавра вилнĕ. Ăна Шупашкара илсе килсе пытарнă. Вил тăпри Богдан Хмельницкий урамĕнчи масарта.

 Чăваш кĕнеке палатин фондĕнче Максимов-Кошкинскийăн 18 кĕнеки, 100 ытла статйи, калавĕсем, пьесисем, очеркĕсем, сценарийĕсем упранаççĕ. Вĕсенчен уйрăмах палăрса тăраканнисем – «Уй-чӳк» (1928), «Пьесăсем» (1954), «Урнă самана» (1958), «Калавсемпе очерксем»(1958), «Комедисем» (1959), «Драмăсем» (1960), «Хĕвел тухсан» (1961), «Сатурпа Илем» (1983) – кĕнекесем.

 «Чăвашкино», Чăваш АССР Çут ĕç халăх комиссариачĕ çумĕнчи кинотресчĕ ,1927 çулта никĕсленнĕ. Çак шухăш 1926 çулта чăвашсен пĕрремĕш илемлĕ фильмне ÿкернĕ чухне çуралнă. Ăна пуçарса яраканĕсем – Иоаким Максимов-Кошкинский тата унăн мăшăрĕ Тани Юн. Çав тапхăрта «Атăл пăлхавçисем»‚ «Сарпике»‚ «Хура юпа»‚ «Ял»‚ «Апайка»‚ «Киремет кати» илемлĕ фильмсем тата темиçе документлă фильм кун çути курнă.
 «Чăвашкино» ÿкернĕ фильмсене çамрăк совет çĕршывĕнче тата ют патшалăхсенче курма туяннă. Сасăсăр киносене ăнланма йывăр пулман. Хăшĕ-пĕрне чăваш юрри-кĕввипе илемлетнĕ. Фильмсем пирки «Советский экран»‚ «Кино-фронт»‚ «Кино и жизнь»‚ «Советское кино» журналсенче‚ Америкăри‚ Германири‚ Египетри хаçат-журналта çырнă. 1931 çулта «Чăвашкино» студие «Востоккинопа» пĕрлештернĕ. Çак тапхăрта тепĕр чăвашла фильм – «Асту» — ÿкернĕ. Ун хыççăн вара тĕрлĕ сăлтава пула чăваш киностудийĕ хăйĕн ĕçне пачах вĕçленĕ.
Иртнĕ ĕмĕрĕн 30-мĕш çулĕсен вĕçĕнче‚ 1937 çулхи июнĕн 13-мĕшĕнче‚ Иоаким Максимов-Кошкинские саккунсăр айăпласа репрессиленĕ‚ «Чăвашкино» ÿкернĕ фильмсене тĕп тунă.

4. Ачасен пултарулӑхне курасси. Пěтěмлетӳ тӑвасси.